Gebedsaksie: November 2017
ONDERWERP: ADVENT & KOMENDE KERSTYD
Die woord Advent is afgelei van die Latynse woord "adventus" wat koms beteken en verwys na Christus se koms en Sy wederkoms. Gedurende hierdie tyd vier ons God se ingryping in die geskiedenis deur die geboorte van Christus. Ons vertrou dat God dit wat begin is met Christus se eerste koms sal voltooi met Christus se wederkoms. Ons sien uit daarna dat God die bose sal verslaan en die gebrokenheid van hierdie wêreld sal heelmaak. Advent fokus op die feit dat ons tussen die tye van Christus se eerste koms en Sy wederkoms leef en dit behoort ons leefwyse te bepaal. Dit is 'n tyd van afwagting en verwagting maar ook 'n tyd om aktief God se liefde in die wêreld uit te leef. Advent begin op die 4de Sondag voor Kersfees en duur tot Oukersaand. Advent is deel van die Kerssiklus en ook die begin van die Kerkjaar. Die Kerssiklus begin met hoop en afwagting tydens Advent en loop uit op vreugde met Kersfees en sluit af met Epifanie. Daar is verskeie simbole wat met Advent verbind word, maar die gewildstes is seker die Adventkrans en Adventkalender. Die krans word gevleg of gevorm uit groen blare en takke. In die sirkel word vier kerse geplaas met 'n vyfde een in die middel. Die middelste kers is wit drie is blou of pers (purper) en een is ligroos. Die vier kerse aan die buite rand word een vir een aangesteek op elke Adventsondag totdat almal brand op die 4de Sondag. Die ligroos kers word op die 3rde Sondag aangesteek. Die middelste kers word die Christuskers genoem en word op Kersdag aangesteek. Die tradisionele kleure wat in Advent gebruik word is pers of koningsblou, ligroos, wit & groen. Die sirkelvorm van die krans dui op die ewigheid van God en Sy ewigdurende liefde. Die groen in die krans simboliseer nuwe lewe en groei. Die lig van die kerse simboliseer die lig van God wat na die wêreld gekom het. Die 4 buitenste kerse simboliseer die 4 weke van afwagting voor Kersfees maar ook die 4 eeue van afwagting tussen Maleagi en Christus se koms.
1ste week se tema is verwagting/hoop (blou/pers). 'n Tyd van hoop waar ons herinner word dat die pyn, seer en swaarkry wat ons nou beleef aan die verbygaan is. Christus het gekom en sal weer kom.
2de week se tema is vrede (blou/pers). Die engele het Jesus se koms aangekondig met die lied "Vrede op Aarde". Ons beleef Jesus se vrede en deel dit met elkeen wat op ons pad verskyn.
3de week se tema is vreugde (ligroos). Ons dink in die eerste plek aan die vreugde wat ons kan beleef omdat Jesus gebore is en tweedens dink ons ook na oor watter dinge vir God vreugde gee. Vreugde is nie omstandigheidsgebonde nie en laat 'n lig in die donkerste nag skyn.
4de week se tema is liefde (blou/pers). God se koninkryk van liefde het gekom maar is nog nie 'n voltooide realiteit nie. Ons moet ander vertel wat Kersfees vir ons beteken. In die tweede plek moet ons vir die wat swaarkry, gee. Die liefde van Jesus dring ons om vir ander te gee in 'n hedendaagse Kerstyd waarin mense net wil ontvang.
Kersdag vorm die hoogtepunt en afsluiting van Advent (die voorbereiding en wagtyd is verby).
Jesus, die Lig vir die wêreld is nou vir altyd by ons en die wete dring ons om self ook ons lig in die wêreld te laat skyn. GEBEDSREIS:
Week 1 (5 Nov - 11 Nov)
Ons wag op U Here! Nou en vir altyd!
Ps 131:1-3 "Selfverheffing en hoogmoed is daar nie by my nie, Here. Ek maak my nie besorg oor groot dinge nie, dinge wat bo my vermoë is. Ek het rus en kalmte gevind.
Soos 'n kindjie wat by sy moeder tevredenheid gevind het, so het ek tevredenheid gevind. Wag op die Here, Israel, nou en vir altyd."
Dankie Heer en Vredevors dat U aan ons vrede gee wat alle verstand te bowe gaan.
Jes 9:5 "Vir ons is 'n Seun gebore, aan ons is 'n Seun gegee; Hy sal heers, en Hy sal genoem word: Wonderbare Raadsman, Magtige God, Ewige Vader, Vredevors." Bid ook Fil 4:4-9
Week 3 (19 Nov - 25 Nov)
Here ons bely dat ons voortdurend ons vreugde verloor as gevolg van ons omstandighede. Dankie dat U ons in U Woord leer dat ware vreugde in U, die Christus, gewortel is.
Fil 4:4 Wees altyd bly in die Here! Ek herhaal: Wees bly! Bid ook Ps 37:4
Week 4 (26 Nov - 02 Des)
Lig van die Wêreld, U is ons ewige verlossing, U is die onfeilbare Lig wat ewig duur. U is waarlik ons verlossing.
Joh 8:12 "Ek is die lig vir die wêreld. Wie My volg, sal nooit in die duisternis lewe nie, maar sal die lig hê wat lewe gee"